33. schôdza NR SR - 15.deň - B. popoludní
Dátum: 2025-04-16
Poslanec: Vančo, Branislav (PS)
Druh vystúpenia: Vystúpenie v rozprave

22. Ďakujem, pán predsedajúci. Tento návrh zákona od začiatku sprevádzajú pofidérne ciele, pofidérny obsah a pofidérny legislatívny proces. Môžme sledovať dlhodobo politiku vlád Roberta Fica, ktorý si vždy hľadal rôznych slamených panákov namiesto toho, aby riešil reálne problémy ľudí. Aj tento návrh smeruje voči organizáciám, ktoré, ktoré mu vadia, pretože kontrolujú jeho vládu, jeho ministrov, úradníkov, zverejňujú pochybenia alebo organizujú protesty, čo je úplne, úplne legitímne, je to ústavné právo. Robia to transparentne, otvorene. Všetci vedia, kto to robí, dokonca aj za koľko, zbierajú peniaze verejne. Ale tejto koalícii to, samozrejme, vadí. To je jediné, čo im vadí. Im ani nevadia tie peniaze zo zahraničia. Im vadia ľudia, ktorí sú aktívni. A preto aj vďaka tomuto zákonu ich chcú potlačiť a potláčať a zastrašovať a prenasledovať. O to im ide. Preto chcú vedieť, kto daruje peniaze trebárs na protesty, aby potom, ak náhodou robí v nejakom verejnom sektore, niekde na úrade trebárs, aby ho mohli vyhodiť, aby mohli aj ostatným ukázať: nepodporujte protivládne protesty . Nie-nie, tu názor sa akceptuje iba vtedy, keď chváli vládu. Keď je, keď kritizuje vládu, tak to nie, takí ľudia tu nebudú pracovať . Preto chcú tie zoznamy. Preto chcú vedieť, kto daruje peniaze, pre nič iné. Celý ten obsah toho zákona od začiatku sa menil niekoľkokrát takým zásadným spôsobom, že je to až neuveriteľné, keď sa teraz pozriete na konsolidované znenie, ktoré ešte nikto nemá, pretože, samozrejme, to nie je v ľudských silách, keď sa to tu takto predkladá mirnix-dirnix, ako pán Glück, ktorý predložil pozmeňovací návrh len vďaka tomu, že kolegyne Števulová a Plaváková včera na to upozornili, lebo sami by na to neprišli, lebo oni naozaj nevedia, čo predkladajú. A, samozrejme, tí, čo budú o tom hlasovať a budú za to hlasovať, koaliční poslanci, mimochodom, sedí tu jeden z nich, všetka česť, že tu sedíte a počúvate to. Ja viem, že ťažko sa to počúva, že to robíte veľmi zle, že budete hlasovať za niečo, o čom ani netušíte, čo tam je. Dokonca ani pani predkladateľka, ona tvrdí, že to sa nedotkne tých dobrých mimovládnych organizácií, iba tých zlých, ktoré kontrolujú vládu, iba tých sa to dotkne. Ani ona netuší, čo vlastne v tom návrhu už je. Ďalší predkladateľ pán Lučanský, ja som ho tu ani nevidel, asi hlasoval, nepovedal ani slovo ani v prvom, ani v druhom, ani v treťom čítaní. To je neuveriteľné! Neuveriteľné! Tento obsah bol najskôr o zahraničných agentoch po vzore Maďarska. To sme im vyhovorili. Prišli na to, že naozaj toto nemôžu urobiť, pretože to je v rozpore s európskym právom, je to v rozpore s Ústavou Slovenskej republiky. Tak prišli s lobingom, teraz už ani lobing tam nie je. Ale stále sú tam nebezpečné veci, byrokratická záťaž, hrozba pokút, hrozba zrušenia mimovládnych organizácií, ktoré nebudú vyhovovať tejto vláde. Celý tento legislatívny proces aj napriek tým pozmeňovacím návrhom a tým opravám je, je stále takmer isté, že sú tam ďalšie chyby. A ani my, priznám sa, ani my nevieme, koľko a aké tam sú všetky, lebo na to treba si to zanalyzovať, ale to nie je možné, keď včera o šiestej tu zaznel pozmeňovací návrh, ktorý to celé prekopal, teraz ďalší pozmeňujúci návrh. A takto proste nemôže Národná rada Slovenskej republiky pracovať. Veď toto, toto, vy z toho robíte banánovú republiku! Ešte horšie, vy úplne degradujete parlament z jeho úloh! Takto naozaj nie. Včera ste obmedzili rozpravu, namiesto dvadsiatich minút, ktoré som mal mať v ústnej, pardon, v písomnej rozprave, potom ešte som mal mať v ústnej desať, tie neboli vôbec, som mal štyri minúty. Teraz som počul, že zase napriek tomu, že sa prihlásilo vyše 50 poslancov, samozrejme iba z opozície, lebo koalícia nemá záujem ani počúvať, ani niečo povedať, tak idete utnúť túto rozpravu o piatej. Ja sa pýtam prečo. Kam sa ponáhľate? Hovoríme vám, že máte tam chyby. Máte tam množstvo chýb. Na niektoré ste už zareagovali, ale sú tam ďalšie na sto percent, odhliadnuc od toho, že celý ten zákon je, samozrejme, úplné dno, úplné dno, pretože pofidérne boli aj jeho ciele, pofidérny je aj jeho obsah a takisto aj ten legislatívny proces, ktorým ho chcete schváliť, je pofidérny. Nerobte to kvôli tomu, že chcete likvidovať a zastrašovať a prenasledovať ľudí v niekoľkých mimovládkach. Naštvete desaťtisíce ľudí, ktorí nejakým spôsobom či už pracujú, spolupracujú, pomáhajú, podporujú, alebo získavajú benefity – trebárs sociálnu starostlivosť, zdravotnú starostlivosť – vďaka mimovládkam. Veľmi-veľmi ich naštvete, tak ako s transakčnou daňou. My sme vám to hovorili, teraz sami vidíte, aký je to veľký problém. A ja som presvedčený, že to budete musieť zrušiť a takisto tento zákon bude musieť byť zrušený. Ak to vám nedôjde, my, samozrejme, podáme návrh na Ústavný súd. Aj vďaka tomu, akým spôsobom tu predvádzate tento legislatívny proces, tak verím, že to bude, že to bude tiež dostatočný dôvod na to, aby bol tento zákon, ak bude schválený, vyhlásený za protiústavný, pretože ohrozuje právo na súkromie, ústavné právo, ktoré tu máme. Politici nemajú čo vedieť, keď súkromný darca dá nejaký cieľ mimovládnej organizácii, že ju podporí, pretože tie mimovládne organizácie, ony nerobia politickú činnosť. Ony robia činnosť, ktorú majú schválenú na ministerstve vnútra, keď sa registrujú. To je legitímne. Majú stanovy, kde to majú napísané, čo robia. To, že vy tvrdíte, že to je politická činnosť, to je jedno, hlúposť. To je jednoducho hlúposť. Ony majú svoju činnosť riadne aj zaevidovanú, zaregistrovanú, to robia, majú výročné správy, a keď to súkromná osoba zo svojich peňazí, ktoré poctivo zarobila, podporí, politici nemajú čo vedieť, čo on podporuje. To je právo na súkromie. Ja vás žiadam, aby ste ešte predsa len zvážili minimálne to neodhlasovať dnes, pretože treba, aby sme sa na to pozreli všetci, v akom stave to vlastne je, a odložili to minimálne do mája a v ideálnom prípade bolo by naozaj dobré, prospešné aj pre vás, pretože hovorím, naštvete množstvo, množstvo ľudí kvôli tomu, že sa chcete pomstiť pár mimovládkam, ktoré vás kontrolujú a kritizujú. Naozaj vylejete s tou vaničkou aj dieťa a budete to ľutovať. Stiahnite to, prosím. Ďakujem.